Huiseienaar brand op rowers losArgieffoto: SAPD/Facebook ŉ Huiseienaar van Port Elizabeth het Vrydagoggend ŉ man geskiet en gewond nadat hy en twee makkers toegeslaan het. Die voorval het in Fairhamstraat in Algoapark plaasgevind. Die 38-jarige huiseienaar se vrou was glo omstreeks 08:00 in die motor en op pad om te ry om die kinders skool toe te vat, toe die drie gewapende mans toegeslaan het. Volgens kol. Priscilla Naidu, woordvoerder van die polisie, het die mans ŉ vuurwapen op die vrou gerig en haar terug in die huis ingedwing. “Hulle het in die slaapkamer ingegaan en juwele gevat. Die huiseienaar kon daarin slaag om sy vuurwapen in die hande te kry waarna hy skote op die rowers afgevuur en een in die maag geskiet en gewond het.” Een van die rowers het teruggeskiet terwyl hulle hul gewonde makker na buite gesleep het. Hulle het hom egter net in die erf gelos en op die vlug geslaan. Die polisie ondersoek sake van huisroof en poging tot moord. “Die beseerde verdagte is onder polisiebewaking in ŉ hospitaal,” het Naidu gesê.